PAGE  
1
[image: image1.jpg]pny' N'w n]'ld"})

2°XT IN'NA PNX' VT 200 DY Y





התודה והשלמים
יונתן גרינבוים
שיח לשבת צו
קורבן השלמים, החותם את פרשיות הקרבנות של פרשת צו, הוא היחיד שחורג מן הסדר של הקרבנות כפי שהם מופיעים בפרשת ויקרא. בעוד ששם הסדר הוא – עולה, מנחה, שלמים, חטאת, אשם; כאן, הסדר הוא – עולה,מנחה, חטאת, אשם, שלמים. הסבר קלאסי לתופעה יסוב סביב המשמעות בכפילת פרשיית הקרבנות – בעוד הציווי על הקרבנות בפרשת ויקרא פונה אל האדם הפרטי, כאן, בפרשת צו, הוא פונה לכהנים ולכן קרבן השלמים, שמעמדו הוא קדשים קלים, יורחק החוצה. 

ניתן לתת מענה אחר לשאלה, דרך מתן תשובה לשאלה אחרת. ספר ויקרא פותח את הציווי על הקרבנות כך:
וַיִּקְרָא, אֶל-מֹשֶׁה; וַיְדַבֵּר ה' אֵלָיו, מֵאֹהֶל מוֹעֵד לֵאמֹר.
הפניה הזו ממוקמת באוהל מועד, ואילו בפרשת צו, בסיום הציווי, מצויין:
זֹאת הַתּוֹרָה, לָעֹלָה לַמִּנְחָה, וְלַחַטָּאת, וְלָאָשָׁם; וְלַמִּלּוּאִים--וּלְזֶבַח, הַשְּׁלָמִים. אֲשֶׁר צִוָּה ה' אֶת-מֹשֶׁה, בְּהַר סִינָי.
לפי פסוק זה – הציווי ניתן בהר סיני! היכן נצטוו, אם כן, בני ישראל על הקרבנות?

דומה שקרבנות פרשת ויקרא, שנאמרו באהל מועד, מכוונות לסוג מסוים של קרבן. קורבן זה הוא קרבן מחושב, מכוונן, של אדם הבא אל הקודש ורוצה, בדרך אליו, בדרך להיוועדות עמו – להתכפר ולהיטהר. במידה וירצה אדם לבוא אל הקודש ולשמוע אל קול ה' מרצונו, יביא קורבן נדבה: עולה, מנחה, שלמים, ובמידה ופגע בקודש ורוצה לחזור אליו, יביא קורבן חובה.

קורבנות פרשת צו נאמרו, לפי הכתוב, בהר סיני, מקום המייצג את ההתגלות האלוקית עלי אדמות. ההתגלות, בשיאה המתפרץ ומאיים, אך מרומם ומנשא כאחד. מול פרץ שכזה, מול חוויה שכזו, נדרש האדם לביטוי פיזי בו ברגע. שחיטת הכבש לאות שמחה או פתיחת בקבוק היין שמחכה כבר שנים במרתף לשמע בשורה טובה, יכולות להמחיש תנועה זו.

חריגת קורבן השלמים מסדרו הרגיל והצמדתו להר סיני צובע את ציווי הקרבנות באור רוגש ומתפרץ זה. קשר אמיץ יש בין קרבן שלמים להר סיני. קרבן זה הלא הוא היחיד בו אוכלים הבעלים – "וְהַבָּשָׂר--כָּל-טָהוֹר, יֹאכַל בָּשָׂר." אכילה זו היא אכילה של כריתת ברית
, בדיוק כמו שמתואר בתיאור ההתגלות לאצילי בני ישראל: "ויחזו את האלוקים ויאכלו וישתו".

בנוסף, בתוך הציווי על קורבן השלמים מופיע איסור אכילת הדם. הדם כפי שמופיע במקום אחר – "הוא הנפש" – כוח החיות והחיים, וכוח זה משמש, בין השאר, לחידוש ברית ולכריתתה. כך מתואר תיאור כריתת הברית בהר סיני:
וַיִּשְׁלַח, אֶת-נַעֲרֵי בְּנֵי יִשְׂרָאֵל, וַיַּעֲלוּ, עֹלֹת; וַיִּזְבְּחוּ זְבָחִים שְׁלָמִים, לַה'--פָּרִים. וַיִּקַּח מֹשֶׁה חֲצִי הַדָּם, וַיָּשֶׂם בָּאַגָּנֹת; וַחֲצִי הַדָּם, זָרַק עַל-הַמִּזְבֵּחַ. וַיִּקַּח סֵפֶר הַבְּרִית, וַיִּקְרָא בְּאָזְנֵי הָעָם; וַיֹּאמְרוּ, כֹּל אֲשֶׁר-דִּבֶּר ה' נַעֲשֶׂה וְנִשְׁמָע. וַיִּקַּח מֹשֶׁה אֶת-הַדָּם, וַיִּזְרֹק עַל-הָעָם; וַיֹּאמֶר, הִנֵּה דַם-הַבְּרִית אֲשֶׁר כָּרַת ה' עִמָּכֶם, עַל כָּל-הַדְּבָרִים, הָאֵלֶּה.
קורבן השלמים נובע מהתפרצות רגשית עמוקה של העם העונה קול אחד לאלוקיו- 'נעשה ונשמע'!

המדרש, שקורבן השלמים, והבאת השלום לעולם הכלולה בו, העסיקו רבות, פותח את עיסוקו בקורבן בנק' זו בדיוק. הפסוק הנדרש הוא הפס' בתהילים
 "זובח תודה יכבדנני ושם דרך.." –

זובח חטאת, זובח אשם אין כתיב כאן, אלא זובח תודה. 
למה חטאת באה?
על חטא. 
ואשם בא על חטא. 
תודה אינה באה על חטא, אם על תודה יקריבנו.

השלמים אינם מלווים ברגשות אשמה ובמוטיבציות חיצוניות. מטרת הבאתם היא פנימית להבאה עצמה ועל כן אמיתית יותר, שלמה יותר. 
* * *
השפת אמת, בדרשה יפה מאוד קושר בין שני עניני שבת זו, קרבן התודה ושבת הגדול:
 
והענין הוא כי פרסומי ניסא הוא מצוה רבה. כי באמת כל הטבע היא גם כן הנהגתו יתברך שמו, רק שאינו ניכר. וכשעושה ה' יתברך לפעמים נסים, הרי זה יצא מן הכלל ללמד על הכלל כולו, להודיע כי ה' יתברך ברא ומנהיג כל הטבע גם כן... לכן, המכיר בנס וחסדיו של הקב"ה, בזה הוא שם דרך ומודיע מלכותו יתברך.. ובאמת כל העובד ה' יתברך ומבקש למצוא האמת הוא רואה תמיד איך ה' יתברך הוא המנהיג לכל בכל יום תמיד..

התודה הספונטנית והמתפרצת מביעה שיש בדבר יותר ממה שנראה לעין. שמחת המעשה חושפת את הצד הלא שגרתי שלו וגורמת למביט מבחוץ לתמוה – שמחה זו על שום מה? ומכאן פותחת לו פתח להתבונן ולחפש את ההשגחה שבדבר. 

..מכל מקום אלה הנסים מתלבשים קצת בטבע, ולכן תודה יש בו חמץ ומצה. כי מצה היא הנהגה עליונה וחמץ הוא כשמתלבש בטבע ומשתנה ע"י צמצום והסתר. וזהו שאור שבעיסה שמשנה העיסה.. 

והנה אמרו חז"ל על פסוק 'ושמרתם את המצות'- כדרך שאין מחמצין את המצה כך אין מחמצין את המצוה.. כי התורה אור למעלה מהגשמיות והטבע והמצוות הם נרות איך להביא אור התורה בכל המעשים.. לאשר המצוות הם בעשיה, צריכים שימור, שלא להחמיץ במחשבות זרות ופניות הבאים מצד שותפות המעשה בגשמיות, והזריזין למצוות מתדבקין בהתלהבות שורש המצוה ואין באים לידי חימוץ. 

ובשבת הגדול הוא מצוה ראשונה לכלל ישראל ונקרא הגדול על פי מה שאמרו רז"ל- "רצה הקב"ה לזכות את ישראל לפיכך הרבה להם תורה ומצוות שנאמר ה' חפץ.. יגדיל תורה ויאדיר".

הלחם הנאכל כל ימות השנה עובר עיבוד אנושי קפדני עד לבואו באריזה פרוס ומזמין. באכילת המצה יש משום מבט על הראשוניות, 'השכל שבדבר', וניסיון לא להחמיץ את המצוה ואת המבט הרואה במציאות היבשה אור: 
כי נר מצוה ותורה אור.

� כפי שמתואר אצל יעקב ולבן-' וַיִּקְחוּ אֲבָנִים וַיַּעֲשׂוּ-גָל; וַיֹּאכְלוּ שָׁם, עַל-הַגָּל'., 'וַיִּזְבַּח יַעֲקֹב זֶבַח בָּהָר, וַיִּקְרָא לְאֶחָיו לֶאֱכָל-לָחֶם; וַיֹּאכְלוּ לֶחֶם, וַיָּלִינוּ בָּהָר' (בראשית, לא, מד, נד) 


� פרק נ'. קורבן שלמים הוא הוא קרבן התודה- 'אם על תודה יקרבנו'.


� ויקרא רבה ט' א'.


� שפת אמת צו, שנת תר'ן.

